Къэбэрдей-Балъкъэрым жыг минхэр щыхасэ
«Фэеплъым и жыг хадэ» зыфIаща дунейпсо Iуэхур къызэрагъэпэщащ Хэку зауэшхуэм ТекIуэныгъэр къызэрыщытхьрэ мы гъэм илъэс 75-рэ зэрырикъум.
Хэкум и щхьэхуитыныгъэм папщIэ зи гъащIэр зыта лIыхъужьхэм я щIыхькIэ жыг зырыз хэсэныр къыхалъхьащ «ТекIуэныгъэм и волонтёрхэр» урысейпсо жылагъуэ зэгухьэныгъэмрэ ТекIуэныгъэм и дзэзешэхэм я фэеплъыр хъумэнымкIэ фондымрэ.
КъызэгъэпэщакIуэхэм зэрыжаIэмкIэ, я мурадыр зэхьэлIар цIыхухэр зэкъуагъэувэным и закъуэкъым, атIэ лIыгъэ зезыхьахэм я фэеплъыр хъумэнырщ. «Жыг мелуан 27-р я фэеплъ хъунущ зауэм хэкIуэда цIыху мелуан 27-м», — жеIэ «ТекIуэныгъэм и волонтёрхэр» урысейпсо жылагъуэ зэгухьэныгъэм и унафэщI Амельченковэ Ольгэ.
Фэеплъ жыгым куэд «хуэпIуэтэжыфынущ». Абдежым унагъуэр щызэхуэсу и щIэблэр щыхигъэгъуазэ хъунущ я тхыдэм, я лIыхъужьхэм я гъащIэ гъуэгуанэм. Мыхьэнэ ин зиIэ Iуэхур къызэрырахьэжьэрэ, хэтыну хуейхэм я бжыгъэм кIуэ пэтми хохъуэ. Апхуэдэхэщ волонтёр зэгухьэныгъэхэр, жылагъуэ лэжьакIуэхэр, спортым хэтхэр, нэгъуэщIхэри.
Акцэм узэрыхэтыну щIыкIэр:
«Фэеплъым и жыг хадэ» Iуэхум ухэтын папщIэ садпамяти2020.рф сайтым уихьэн хуейщ. Апхуэдэуи ВКонтакте социальнэ сетым гуэдзэн щхьэхуэ щолажьэ, Iуэхум теухуауэ ухэзыгъэгъуазэ иту. Абдеж щIыналъэ уздэщыIэр къыщыхэбгъэщмэ, акцэр щекIуэкIыну щIыпIэмрэ зэманымрэ къыщыплъагъунущ. КъищынэмыщIауэ, сайтым зыщебгъэтхмэ, Iэмал уиIэщ хэпсэну жыгыр фэеплъ зыхуэпщI лIыхъужьыр къэбгъэлъагъуэну. Iуэхум узэрыхэтам и тхылъыр электрон IэмалкIэ къыпIэрагъэхьэжынущ.
КЪАНЩАУЭ Мэлычыпхъу.
